Case B

# Malthe 23 år

# (Psykisk funktionsnedsættelse – Intellektuel/kognitiv forstyrrelse)

Malthe er en 23-årig ung mand. Han er opvokset i det sønderjyske med begge sine forældre og lillebror. Malthe beskriver selv sin barndom som tryg med masser af omsorg og støtte fra sine forældre.

Malthe fortæller, at han har ’benzin i blodet’, og at han hele sin barndom og ungdom har haft en stor interesse for biler – en interesse, som han har delt med sin far og lillebror. Malthe var derfor i en tidlig alder klar over, at han fremtidigt ville beskæftige sig med biler og tage mekanikeruddannelsen.
Foruden den store interesse for biler, holder Malthe meget af naturen. Da han havde færdiggjort folkeskolen, besluttede han sig for, at han skulle ud og opleve verden, udforske og opleve naturfænomener – gerne i nogle år. Malthe påbegyndte mekanikeruddannelse efter to sabbatår. Malthe har en stor drøm om på sigt at blive selvstændig med egen mekanikervirksomhed.

På sin udlandsrejse mødte Malthe sin nuværende kæreste. De startede med et langdistance forhold, men er sidenhen flyttet sammen ikke langt fra Malthes forældre. De deler interessen for naturen og bruger ofte weekenderne på shelterture rundt i landet. De holder desuden meget af at rejse. De drømmer begge om at stifte familie og købe hus. Malthes kæreste læser til ergoterapeut.

I 2019 var Malthe ude for en voldsom bilulykke (eneulykke), hvor han pådrog sig et hovedtraume. Ved bilulykken blev han multitraumatiseret med ansigtsfrakturer, talrige ribbensbrud, bækkenbrud i højre side, svært venstresidigt lårbensbrud og nakkelæsioner. I forbindelse med ulykken pådrog Malthe sig en traumatisk hjerneskade som følge af en intrakraniel blødning i højre side af hjernen. Malthe var ikke ved bevidsthed, da ambulancereddere kom til ulykkesstedet. Han blev på sygehuset lagt i kunstigt koma.

Efter et længere ophold på sygehuset blev Malthe udskrevet til genoptræning på Neurocenter Hammel, hvor han aktuelt har haft ophold i fire måneder. Det er planen, at Malthe snarligt udskrives til egen bolig. Malthe har under genoptræningsopholdet været meget engageret i træningen. Det har resulteret i, at Malthe har genvundet førligheden i begge ben, ligesom han nu er i stand til at benytte sin venstre hånd, når han spiser. Malthes forældre og kæreste har næsten dagligt besøgt Malthe på Neurocenter Hammel – og er meget stolte af hans udvikling.

Malthe har ved samtale om udskrivelse ytret, at han ønsker tilknytning til det lokale fitnesscenter, så han kan fortsætte sin træning og evt. med hjælp fra sin kæreste, som efterhånden har tilegnet sig en del viden om senhjerneskade gennem sin uddannelse og hele sygdomsforløbet.

Det er tydeligt, at trods den store udvikling og bedring siden ulykken, så er Malthe frustreret over sine forandrede livsvilkår. Han udtrykker, at særligt hans træthed fylder meget i hverdagen. Malthe fortæller ligeledes personalet på Neurocenter Hammel, at han er bekymret for, at han ikke kan leve op til alle andres forventninger.

Neurocenter Hammel beskriver, at Malthe er stærkt motiveret og har en stor viljestyrke. Han har kognitive funktionsnedsættelser, hvilket viser sig ved, at han ofte glemmer, at der kan være handlinger og delmål, der skal opfyldes, inden målet nås, og skal derfor guides i forhold til rækkefølgen. Malthe beskrives som enormt ivrig efter hurtig bedring, dette for at kunne indfri egne og pårørendes forventninger. Desuden beskriver personalet, at Malthe ofte får lavet en masse aftaler, som han efterfølgende glemmer eller mister overblikket over.

Malthe fortæller, at han hurtigt udtrættes og har svært ved at holde koncentrationen omkring ’opgaven’. Han tilføjer, at han meget gerne fremtidigt vil have hjælp til at holde fokus og strukturen samt få indlagt pauser i løbet af dagen. Neurocentret supplerer med, at Malthe lider af hjerneskaderelateret træthed.